CELEX: 62012CN0112
Language: et
Date: 2012-03-01 00:00:00
Title: Kohtuasi C-112/12: Eelotsusetaotlus, mille on esitanud Kúria (Ungari) 1. märtsil 2012 — Franklin Templeton Investment Funds Société d’Investissement à Capital Variable versus Nemzeti Adó- és Vámhivatal Kiemelt Ügyek és Adózók Adó Főigazgatósága

2.6.2012   
            
            
               ET
            
            
               Euroopa Liidu Teataja
            
            
               C 157/2
            
         Eelotsusetaotlus, mille on esitanud Kúria (Ungari) 1. märtsil 2012 — Franklin Templeton Investment Funds Société d’Investissement à Capital Variable versus Nemzeti Adó- és Vámhivatal Kiemelt Ügyek és Adózók Adó Főigazgatósága
   (Kohtuasi C-112/12)
   2012/C 157/03
   Kohtumenetluse keel: ungari
   
      Eelotsusetaotluse esitanud kohus
   
   Kúria
   
      Põhikohtuasja pooled
   
   
      Kaebuse esitaja: Franklin Templeton Investment Funds Société d’Investissement à Capital Variable
   
      Vastustaja: Nemzeti Adó- és Vámhivatal Kiemelt Ügyek és Adózók Adó Főigazgatósága
   
      Eelotsuse küsimused
   
   
               1.
            
            
               Kas dividende saava residendist äriühingu vabastamine siseriiklike õigusnormide alusel dividendimaksust on kooskõlas EL aluslepingute sätetega, milles on sätestatud asutamisvabaduse põhimõte (ELTL artikkel 49), võrdse kohtlemise põhimõte (ELTL artikkel 54) ja kapitali vaba liikumise põhimõte (ELTL artikkel [63]),
               
                           a)
                        
                        
                           kui mitteresident on dividendimaksust vabastatud üksnes konkreetsete seadusest tulenevate tingimuste täitmisel, s.t siis, kui tema osalus residendist äriühingu kapitalis (aktsiate puhul nimeliste aktsiate osa) moodustab dividendide väljamaksmisel (eraldamisel) vähemalt kahe aasta jooksul kestvalt vähemalt 20 %, arvestades et, kui 20 %-line osalus esineb kestvalt vähem kui kaks aastat, ei ole dividendide väljamaksja kohustatud dividendimaksu maha arvama ning dividendide saaja või — mitterahalise eraldise puhul — dividendide väljamaksja kohustatud deklaratsiooni esitamise ajal seda tasuma juhul, kui mõni muu isik või dividendide väljamaksja annab maksu tasumise suhtes tagatise;
                        
                     
                           b)
                        
                        
                           samuti kui siseriiklikes õigusaktides mitteresidendist dividendide saajale maksuvabastuse andmiseks ette nähtud tingimused ei ole täidetud, kuna tema osalus residendist äriühingu kapitalis (aktsiate puhul nimeliste aktsiate osa) ei ulatu dividendide väljamaksmisel (eraldamisel) seaduses sätestatud 20 %-ni või see ei ulatu kestvalt vähemalt kahe aasta jooksul 20 %-ni või kui mõni muu isik või dividendide väljamaksja ei anna juhul, kui 20 %-line osalus esineb kestvalt vähem kui kaks aastat, maksu tasumise suhtes tagatist?
                        
                     
         
               2.
            
            
               Kas ja mil määral mõjutab vastust esimese eelotsuse küsimuse punktis b esitatud küsimusele see, et
               
                           a)
                        
                        
                           kui residendist dividendide saaja on siseriiklike õigusnormide alusel dividendimaksust vabastatud, siis mitteresidendist dividendide saaja maksukohustus sõltub ka sellest, kas ta kuulub [nõukogu 23. juuli 1990. aasta] direktiivi [90/435/EMÜ] või [Ungari Vabariigi ja Luksemburgi Suurhertsogiriigi vahel 15. jaanuaril 1990 alla kirjutatud tulu- ja omandimaksuga topeltmaksustamise vältimise] lepingu kohaldamisalasse;
                        
                     
                           b)
                        
                        
                           kui residendist dividendide saaja on siseriiklike õigusnormide alusel dividendimaksust vabastatud, siis kas mitteresidendist dividendide saaja võib oma siseriiklike õigusnormide alusel dividendimaksu mõne muu oma siseriikliku maksu arvel maha arvata või on ta kohustatud selle lõplikult tasuma?
                        
                     
         
               3.
            
            
               Kas siseriiklik maksuhaldur võib ELTL artikli 65 lõikele 1 (endine EÜ artikli 58 lõige 1) ja EÜ artiklile 220 tuginedes jätta ühenduse õiguse omal algatusel kohaldamata?